# Ukebrev uke 23. Referat fra møte 7.6.2016.

Vi hadde besøk av vår nye AG Berit Reppesgård denne kvelden. Hun tar over etter Dag Tvedt, og vil gjerne bli kjent med klubbene hun skal være mentor for så tidlig som mulig. Berit ble først med i Rotary i Stavern, men da hun flyttet tilbake til byen hun kommer fra, Sandefjord, i 2010, ble hun rotarymedlem der. Hun var president i 2012/-13. Berit er hvalfangerdatter, er sykepleier av utdanning, men etter mer enn 20 år i yrket gikk hun over i en stilling som distriktssjef i Sivilforsvaret.

Berit synes det er flott å være rotarymedlem. Hun legger spesielt vekt på yrkesblandingen i en klubb, som er med på å utvikle en som menneske.

Neste års verdenspresident, amerikaneren John F. Germ, hr tatt som motto for sitt år «Rotary serving society». Han mener vi har en posisjon nå der vi kan «catapult Rotary forward to be an even greater force for good in the world». For ham er Rotary de etiske normene i yrker som han ser kan bygge samhold og fred. Det med å gagne andre er grunnlaget for all virksomhet, og . det vi erfarer gjennom å være sammen med folk fra andre yrker, gjør at vi lærer masse, samtidig som vi bygger hverandre som mennesker. Germ mener vi må ha fokus på å ferdigstille polioprosjektet, og ikke starte nye store prosjekt før det er fullført. Branding er viktig for ham, dvs å gjøre Rotary kjent. Vi må bli en effektiv og gjennomsiktig organisasjon, lett tilgjengelig og flatere.

Hva så med 2290? Berit Reppesgård er klar på at det må være en gjensidighet mellom klubb og distrikt, der hun som AG skal være mellomleddet. Hun trakk fram at Rotary har en god modell som organisasjon, med det at vi først lærer av andre, deretter utfører en funksjon, og seinere igjen blir mentor for nye. Slik burde det være i næringslivet også!

Hun presenterte tankene til innkommende guvernør Sigurd Arbo Høegh, som legger vekt på mye av det samme som verdenspresidenten. Dessuten må vi kjenne og ta i bruk mulighetene som ligger i stipender og kurs, og gjøre oss nytte av teknologien som er tilgjengelig. Han er ikke så opptatt av at vi skal være store for enhver pris: Kvalitet framfor kvantitet! I parentes kan det bemerkes at den gjennomsnittlige rotaryklubben har 35 medlemmer, så vi er ikke langt unna snittet!

Vår nye AG gjorde et solid inntrykk, så vi ser fram mot et givende samarbeid i kommende år!